Priopćenje za javnost

Strasbourg, 4. rujna 2017.

***Dani europske baštine 2017.*: Uska povezanost između ljudi i prirode**

[Dani europske baštine (DEB)](http://europeanheritagedays.com/) zajednička su inicijativa Vijeća Europe i Europske komisije, a radi se o kulturnim događanjima koja obilježavaju i na kojima sudjeluju građani Europe. Zbog svog paneuropskog karaktera ovo događanje povezuje i okuplja građane te naglašava europsku dimenziju i vrijednost kulturne baštine u 50 država potpisnica [Europske kulturne konvencije](https://www.coe.int/en/web/conventions/full-list/-/conventions/treaty/018). Svake se godine organizira više od 70 000 događanja u svrhu podizanja svijesti o europskoj zajedničkoj baštini i o stalnoj potrebi za njezinom zaštitom te u svrhu stvaranja zajedničke kulturne baštine, promicanja inkluzije i poticanja kreativnosti i mašte.

Ove godine [#Dani europske baštine](https://twitter.com/hashtag/ehds) stavljaju naglasak na usku povezanost između ljudi i prirode pod zajedničkom temom „[Baština i priroda: Krajolik pun mogućnosti](http://europeanheritagedays.com/App_Documents/Uploads/files/EHD%20101%20ideas%20English.pdf)“. Naglasak je na vrijednostima baštine utjelovljenim u prirodi te na mjeri u kojoj priroda utječe na živote ljudi i njihov životni stil kao i na načinu na koji pridonosi njihovom blagostanju i socioekonomskom napretku.

Pridružite se avanturi u cijeloj Europi te se „vratite prirodi“ tako da jedan dan ne koristite tehnologiju ili proglasite zaštićeno područje ili mjesto značajno zbog bioraznolikosti u svojoj zajednici. Možda Vam je draže sudjelovati u igri *geocaching* u kojoj morate pronaći skriveno blago, ili želite zasaditi drvo kao spomenik prirode, ili možda izgraditi vlastitu meteorološku stanicu?

Što kažete na posjet drvetu s najvećim brojem sova u Kikindi, Srbiji, ili na obilazak izložbe posvećene vodi kao energetskom izvoru u Bologni, Italiji? A kako Vam se čini Škotska i posjet dupinima u Moray Firthu i piktskoj utvrdi? Ako ste više osoba za sport, prošećite San Marinom i otkrijte veličanstvene krajolike kao što je špilja Canepa, kompleks starih mlinova i utočište Tanaccia.

Ako je glazba Vaša strast, možete posjetiti koncert na otvorenom u Glasgowu gdje će se izvoditi klasična komorna glazba u Hidden Gardensu, ili poslušajte izvedbu koju izvode četiri različita zbora u nacionalnom parku Koli u počast finskoj prirodi. U Švedskoj možete dijete prijaviti na natjecanje u izradi kućica za pčele i leptire ili otkriti raznolikosti krumpira i tradicionalnih sorti.

„Ovogodišnja tema potiče građane da obrate više pozornosti na prostor oko sebe, uživaju u njegovoj ljepoti, pronađu nadahnuće i otkriju nove vrijednosti u prirodi koja ih okružuje. Na taj način mogu uvidjeti kako različiti prostori imaju određeno značenje i vrijednost te im pružaju radost u svakodnevnom životu. Ljudi mogu uvidjeti kako ljudska kultura oblikuje okolinu i kako prirodni procesi mogu preoblikovati kulturu. Europska komisija podržava politike usmjerene na upravljanje i brigu o prirodnim krajolicima koji predstavljaju spoj prirodne i kulturne baštine, kao i na povezanost između kulturne i prirodne baštine“*,* rekao je Tibor Navracsics, europski povjerenik za obrazovanje, kulturu, mlade i sport.

Bi li Vas iznenadilo kad biste saznali da postoji Festival medvjeda koji se organizira u sklopu *Dana europske baštine*? Čuli smo da je izrada drvenih skulptura medvjeda ‒ koristeći motornu pilu! ‒ najprirodniji oblik kreativnog izražavanja među samoukim finskim umjetnicima. Čuli smo i da labudovi, guske i patke plivaju prema svojim predatorima, kao što su primjerice lisice, kako ne bi postali lovina na prepad? Posjetite Englesku i saznajte nešto o plastičnim patkama kao lovnim mamilicama ‒ njihovom nizozemskom podrijetlu, kako su mamilice funkcionirale, trikovima zanata i zašto ih je velik broj zapušten.

U Rusiji posjetitelji mogu uživati u igrama u parku Atazhukinsky, najvećem parku u sjevernom Kavkazu, te saznati nešto o 156 vrsta drveća i grmlja koji su onamo doneseni iz različitih dijelova svijeta. *Green Belt Center* u Windhaagu u Austriji primjer je područja koje je nekada označivalo podjelu između istoka i zapada, a pretvorilo se u pojas života i najveći zaštićeni prirodni rezervat u Europi.

„Dani europske baštine pružaju jedinstveno iskustvo kojim se slavi kulturna raznolikost i šarolike priče o raznolikoj Europi punoj života. Kao najrašireniji kulturni program u Europi, *Dani europske baštine* predstavljaju moćan alat kojim se potiče mašta i istinsko sudjelovanje u kulturnom životu. Vijeće Europe predano je svojoj viziji i podizanju svijesti o našim zajedničkim vrijednostima i izazovima s kojima se zajednice suočavaju u Europi, koja se ubrzano mijenja, a što uključuje, ne manje važne, prijetnje našem prirodnom okolišu“, rekla je Gabriella Battaini-Dragoni, zamjenica glavnog tajnika Vijeća Europe.

Ako volite prirodu, ima toliko primjera da ih ne možemo sve niti navesti. Zašto ne posjetite pustinju Blaca u Hrvatskoj i vidite kako ekosustavi obrađenih i divljih krajolika koegzistiraju ili posjetite japanski vrt Škole za hortikuluturu Varga Marton u Budimpešti? U Francuskoj se možete okušati u klesarstvu u povijesnom kamenolomu Sarazin na području Oise ili otići na poučnu stazu u planinama Alsacea.

Zapravo, ljubitelji prirode mogu odabrati ponešto iz pregršt organiziranih događanja. Praktične aktivnosti za cijelu obitelj uključuju predenje vune, čišćenje kukuruza, pečenje kruha, izradu sapuna, promatranje šišmiša, promatranje zvijezda, puštanje zmajeva, izradu krovnih pokrova od slame, rezbarenje drva, skupljanje hrane u divljini, promicanje oprašivanja, prepoznavanje kukaca i lov na blago skriveno u žbunju.

**O *Danima europske baštine***

*Dani europske baštine* obilježavaju se u 50 država potpisnica *Europske kulturne konvencije,* a ističu raznolikost lokalnih umijeća i znanja, tradicija, graditeljskih stilova i umjetničkih radova koji čine zajedničku europsku baštinu. Festival se prvi put održao u Francuskoj 1985. godine, a od 1999. organizira se kao zajednička inicijativa Europske unije i Vijeća Europe. *Dani europske baštine* građanima pružaju mogućnost istraživanja širokog raspona kulturnih dobara tijekom nekoliko besplatnih tematskih događanja te otkrivanje skrivene povijesti ljudi i mjesta koji su oblikovali kulturu i baštinu Europe.

Događanja se održavaju od kasnog kolovoza do listopada, a na kulturnim događanjima širom Europe fokus je stavljen na lokalne vještine i znanja, obrte i tradicije. Cilj je produbiti razumijevanje zajedničke europske prošlosti, produbiti razumijevanje tradicijskih vrijednosti i potaknuti nove inicijative za edukaciju i očuvanje baštine. Kulturna je baština prioritet u sklopu Kreativne Europe, programa Europske unije za kulturni i kreativni sektor. Za *Dane europske baštine* namijenjeno je 200.000 eura potpore u sklopu Programa Kreativna Europa i 200.000 eura od Vijeća Europe, a većina je događanja financirana nacionalnim ili regionalnim sredstvima.

**Za više informacija pogledati:**

stranica *Dana europske baštine:* [www.europeanheritagedays.com](http://www.europeanheritagedays.com)

Vijeće Europe: [Dani europske baštine](http://www.ehd.coe.int/)

Europska komisija: [Dani europske baštine](http://ec.europa.eu/culture/our-programmes-and-actions/heritage-days/european-heritage-days_en.htm)

Facebook: [www.facebook.com/EHDays](http://www.facebook.com/EHDays)

Twitter: [@JEP\_EHD](https://twitter.com/JEP_EHD) #EHDs

Instagram: [@europeanheritagedays](https://www.instagram.com/europeanheritagedays/) #EHDs #JEP